9. การควบคุมภายใน

บริษัทได้ให้ความสำคัญต่อการควบคุมภายในมาอย่างต่อเนื่อง
โดยคณะกรรมการบริษัทได้มอบหมายให้คณะกรรมการตรวจสอบสอบทานและประเมินระบบการควบคุมภายใน
เสนอต่อคณะกรรมการบริษัทเพื่อกำหนดแนวทางการกำกับดูแลกิจการ
ตลอดจนการควบคุมภายในด้านต่างๆ ได้แก่ องค์กรและสภาพแวดล้อม การบริหารความเสี่ยง
การควบคุมการปฏิบัติการของฝ่ายบริหาร ระบบสารสนเทศและการสื่อสารข้อมูล
และระบบการติดตาม เพื่อเป็นไปอย่างมีประสิทธิภาพและประสิทธิผลดังนี้

1.  องค์กรและสภาพแวดล้อม

บริษัทคำนึงถึงการมีโครงสร้างองค์กรและสภาพแวดล้อมที่ดีซึ่งเป็นรากฐานที่สำคัญของระบบควบคุมภายในที่มีประสิทธิผล
ดังนั้นจึงมีความจำเป็นที่ต้องสร้างภาวะหรือปัจจัยต่างๆ
ซึ่งเอื้อให้ระบบการควบคุมภายในดำเนินไปได้ตามที่บริษัทมุ่งหวัง
และส่งเสริมให้ทุกคนตระหนักถึงความจำเป็นของระบบการควบคุมภายในดังต่อไปนี้

-   คณะกรรมการได้จัดการดูแลให้มีการกำหนดเป้าหมายการดำเนินธุรกิจอย่างชัดเจน
    โดยบริษัทมีการประชุมร่วมกันของฝ่ายบริหาร เพื่อกำหนดเป้าหมายของการดำเนินธุรกิจ
    และจัดเป็นแผนธุรกิจและงบประมาณทั้งในระยะยาวและระยะสั้นเป็นประจำทุกปี
    อีกทั้งมีการแจ้งให้ผู้บริหารแต่ละฝ่ายรับทราบ
    เพื่อบริหารงานภายในให้สอดคล้องกับเป้าหมายที่ตั้งไว้
    นอกจากนี้บริษัทได้มีการวัดผลการดำเนินงานทุกไตรมาส
    เพื่อประเมินผลการปฏิบัติหน้าที่และนำมาปรับปรุงแผนการดำเนินการ

-   บริษัทได้พิจารณาทบทวนถึงการตั้งเป้าหมายของการทำงานในแต่ละหน้าที่อย่างรอบคอบ
    โดยทบทวนถึงผลการดำเนินงานที่ผ่านมา สภาวะเศรษฐกิจ และปัจจัยต่างๆ
    เพื่อการปฏิบัติหน้าที่ซึ่งได้รับมอบหมายได้อย่างมีประสิทธิภาพ
    และเกิดแรงจูงใจหรือผลตอบแทนแก่พนักงานอย่างเหมาะสม

-   บริษัทมีการกำหนดโครงสร้างองค์กร โดยคำนึงถึงประสิทธิภาพในการบริหารจัดการองค์กร
    และมีการประกาศให้พนักงานทราบโดยทั่วกัน

-   บริษัทมีการจัดทำข้อกำหนดเกี่ยวกับจริยธรรม (Code of Conduct) ข้อกำหนด
    ระเบียบการปฏิบัติและบทลงโทษของฝ่ายบริหารและพนักงาน

-   บริษัทมีการกำหนดนโยบายและระเบียบในการอนุมัติธุรกรรมด้านการเงิน การจัดซื้อ
    และการบริหารงานเป็นลายลักษณ์อักษรอย่างชัดเจน เพื่อป้องกันการทุจริต

-   บริษัทมีข้อกำหนดเกี่ยวกับหลักการกำกับกิจการที่ดีและแผนการปฏิบัติงาน
    โดยคำนึงถึงความเป็นธรรมกับทุกฝ่ายที่เกี่ยวข้อง

2. การบริหารความเสี่ยง

บริษัทมีการกำหนดวัตถุประสงค์ที่ชัดเจน
ทั้งวัตถุประสงค์ระดับองค์กรและวัตถุประสงค์ระดับกิจกรรมให้สอดคล้องกันเพื่อที่จะสามารถทำงานให้สำเร็จด้วยงบประมาณและทรัพยากรที่กำหนดไว้อย่างเหมาะสม
โดยบริษัทมีการวิเคราะห์ความเสี่ยงและการบริหารความเสี่ยงที่เหมาะสมกับสถานการณ์ปัจจุบัน
ฝ่ายบริหารจึงกำหนดให้มีการดำเนินการอย่างสม่ำเสมอดังต่อไปนี้

-   บริษัทได้มีการประชุมเพื่อประเมินถึงความเสี่ยงในการดำเนินธุรกิจอย่างสม่ำเสมอและวิเคราะห์ถึงสาเหตุที่ทำให้เกิดเป็นความเสี่ยง
    ตลอดจนมีการติดตามสถานการณ์ที่เป็นสาเหตุของความเสี่ยง
    เพื่อกำหนดมาตรการป้องกันหรือลดความเสี่ยงดังกล่าว

-   บริษัทมีการแจ้งให้ผู้บังคับบัญชาของแต่ละฝ่ายงานทราบถึงแนวทางการปฏิบัติตามมาตรการบริหารความเสี่ยง
    เพื่อนำไปถ่ายทอดแก่พนักงานทุกคนเพื่อปฏิบัติให้ถูกต้อง
    และได้ติดตามผลการปฏิบัติตามแนวทางการบริหารความเสี่ยงที่กำหนดไว้

3. การควบคุมการปฏิบัติงานของฝ่ายบริหาร

บริษัทมีนโยบายและวิธีปฏิบัติงานของฝ่ายบริหารที่ทำให้มั่นใจว่าแนวทางการปฏิบัติงานของฝ่ายบริหารที่กำหนดไว้ได้รับการตอบสนองและปฏิบัติตามจากทุกคนในบริษัท
ซึ่งแนวทางดังกล่าว ได้แก่

-   บริษัทมีการกำหนดขอบเขตอำนาจหน้าที่และวงเงินอำนาจอนุมัติของฝ่ายบริหารในแต่ละระดับไว้อย่างชัดเจนเป็นลายลักษณ์อักษร

-   บริษัทมีการแบ่งแยกหน้าที่ความรับผิดชอบในงาน 3 ด้านคือ (1) หน้าที่อนุมัติ (2)
    หน้าที่บันทึกรายการบัญชีและข้อมูลสารสนเทศ และ (3) หน้าที่ในการดูแลจัดเก็บทรัพย์สิน
    โดยแยกออกจากกันอย่างชัดเจน เพื่อให้สามารถดูแลตรวจสอบได้อย่างมีประสิทธิภาพ

-   บริษัทมีมาตรการดูแลการทำธุรกรรมกับผู้ถือหุ้นรายใหญ่ กรรมการ
    ผู้บริหารหรือกับบุคคลที่เกี่ยวข้องอย่างรัดกุมและชัดเจน
    โดยมีการกำหนดให้การทำรายการระหว่างกันของบริษัท
    หรือบริษัทย่อยกับบุคคลที่อาจมีความขัดแย้งจะต้องเป็นไปภายใต้เงื่อนไขที่สมเหตุสมผล
    หรือเงื่อนไขการค้าปกติหรือราคาตลาด
    โดยจะต้องนำเสนอการทำรายการดังกล่าวต่อคณะกรรมการตรวจสอบเป็นรายไตรมาส
    เพื่อให้คณะกรรมการตรวจสอบพิจารณาให้ความเห็นเกี่ยวกับความสมเหตุสมผลในการทำรายการนั้นๆ
    หากมีการทำรายการระหว่างกันที่ไม่เป็นรายการทางการค้าปกติ
    จะกำหนดให้ต้องนำเสนอต่อคณะกรรมการตรวจสอบพิจารณาความเหมาะสมเพื่อเสนอความเห็นต่อคณะกรรมการบริษัทหรือผู้ถือหุ้นตามแต่กรณี
    เพื่ออนุมัติรายการก่อนเข้าทำรายการ
    ซึ่งการอนุมัติจะกระทำโดยผู้ที่ไม่มีส่วนได้เสียในธุรกรรมนั้นเท่านั้น
    โดยคำนึงถึงประโยชน์สูงสุดของบริษัทเป็นสำคัญ

-   ในกรณีที่มีการทำธุรกรรมกับผู้ที่เกี่ยวข้องในลักษณะที่มีผลผูกพันบริษัทในระยะยาว
    บริษัทกำหนดให้ต้องมีการติดตามการปฏิบัติตามเงื่อนไขที่ได้ตกลงกันไว้
    และให้รายงานต่อคณะกรรมการตรวจสอบ
    เพื่อทบทวนความเหมาะสมของรายการตลอดระยะเวลาของสัญญา
    อีกทั้งคณะกรรมการตรวจสอบจะพิจารณาครอบคลุมถึงการป้องกันไม่ให้ผู้เกี่ยวข้องนำโอกาสหรือผลประโยชน์ของบริษัทไปใช้เพื่อประโยชน์ส่วนตัวด้วย

-   บริษัทได้กำหนดให้มีการติดตามดูแลการบริหารจัดการในบริษัทย่อยและบริษัทร่วมอยู่เสมอ
    รวมทั้งมีการกำหนดทิศทางให้บุคคลที่บริษัทแต่งตั้งให้เป็นกรรมการหรือผู้บริหารในบริษัทดังกล่าวถือปฏิบัติ
    เพื่อให้การดำเนินการของบริษัทย่อยและบริษัทร่วมเป็นไปตามเป้าหมายของบริษัท
    ตลอดจนมีการกำหนดนโยบายตรวจสอบติดตามการดำเนินงานของบริษัท บริษัทย่อย และ
    บริษัทร่วม ให้สอดคล้องเป็นไปตามกฎหมายที่เกี่ยวข้อง
    และบริษัทมีมาตรการแก้ไขและป้องกันมิให้เกิดการฝ่าฝืนกฎหมาย

4. ระบบสารสนเทศและการสื่อสารข้อมูล

บริษัทมีการจัดการระบบข้อมูลสารสนเทศที่เกี่ยวข้องกับการปฏิบัติงาน การรายงานทางการเงิน
การดำเนินงาน การปฏิบัติตามนโยบาย และระเบียบปฏิบัติต่าง ๆ ที่ใช้ในการควบคุม
เพื่อให้มั่นใจว่ามีการติดต่อสื่อสารที่มีผลต่อการบรรลุวัตถุประสงค์และเป้าหมายขององค์กร
ดังนั้นการสื่อสารข้อมูลดังกล่าวไปยังผู้ที่เกี่ยวข้องจึงเป็นสิ่งจำเป็นอย่างยิ่งและเป็นสิ่งที่จะช่วยให้เกิดความมีประสิทธิผลของระบบการควบคุมภายใน
ดังนี้

-   บริษัทได้จัดให้มีข้อมูลที่สำคัญต่าง ๆ อย่างเพียงพอเพื่อให้คณะกรรมการใช้ประกอบการตัดสินใจ
    โดยเฉพาะข้อมูลที่มีนัยสำคัญ
    โดยจะจัดส่งหนังสือเชิญประชุมและเอกสารประกอบการพิจารณาล่วงหน้าไม่น้อยกว่า 7 วัน
    เพื่อให้คณะกรรมการมีเวลาศึกษาข้อมูลต่างๆอย่างเพียงพอ

-   บริษัทกำหนดให้การบันทึกรายงานการประชุมคณะกรรมการมีเนื้อหารายละเอียดตามควร
    ซึ่งเป็นเนื้อหาสำคัญต่อการตัดสินใจในแต่ละเรื่อง อีกทั้งยังมีการบันทึกข้อซักถาม ความเห็น
    และข้อสังเกตของกรรมการในเรื่องที่พิจารณา รวมทั้งความเห็นของกรรมการในการประชุม

-   บริษัทมีการจัดเก็บเอกสารประกอบการบันทึกบัญชีและบัญชีต่างๆ
    ไว้ครบถ้วนเป็นหมวดหมู่สะดวกต่อการตรวจสอบ
    และมีการกำหนดนโยบายบัญชีของบริษัทและบริษัทย่อยให้สอดคล้องกับการดำเนินธุรกิจหลักของบริษัทและบริษัทย่อยเป็นสำคัญ
    และไม่ขัดต่อหลักการบัญชีที่รับรองทั่วไป

5. ระบบการติดตาม

บริษัทมีการติดตามอย่างสม่ำเสมอเกี่ยวกับการปฏิบัติตามเป้าหมายที่วางไว้
และระบบควบคุมภายในยังคงดำเนินอยู่อย่างต่อเนื่อง
และมีการปรับปรุงแก้ไขให้สอดคล้องกับสถานการณ์ที่เปลี่ยนแปลงไป รวมทั้งข้อบกพร่องต่าง ๆ
ได้รับการแก้ไขอย่างทันท่วงที โดยมีสาระสำคัญดังต่อไปนี้

-   บริษัทมีการติดตามประเมินผลการควบคุมภายในและประเมินคุณภาพการปฏิบัติงาน
    บริษัทได้จัดการประชุมอย่างสม่ำเสมอ
    เพื่อพิจารณาผลการดำเนินงานที่เกิดขึ้นว่ามีความแตกต่างจากเป้าหมายที่กำหนดไว้หรือไม่
    ตลอดจนเสนอแนวทางการปฏิบัติการที่จำเป็น
    เพื่อที่บริษัทจะได้ดำเนินการแก้ไขภายในระยะเวลาที่เหมาะสม

-   บริษัทจัดให้มีการตรวจสอบการปฏิบัติตามระบบการควบคุมภายในอย่างน้อย 1 ครั้งต่อปี
    โดยกำหนดแผนการตรวจสอบอย่างชัดเจน
    อีกทั้งบริษัทยังมีการกำหนดให้หน่วยงานตรวจสอบภายในขึ้นตรงต่อคณะกรรมการตรวจสอบและรายงานผลการตรวจสอบภายในโดยตรงต่อคณะกรรมการตรวจสอบ
    เพื่อให้ผู้ตรวจสอบภายในสามารถปฏิบัติงานได้อย่างตรงไปตรงมา

-   หากมีการตรวจพบข้อบกพร่องที่เป็นสาระสำคัญ ผู้ที่เกี่ยวข้องจะต้องรายงานต่อคณะกรรมการ
    หรือคณะกรรมการตรวจสอบเพื่อชี้แจงสาเหตุ และเสนอแนะแนวทางการแก้ไขข้อบกพร่อง
    อีกทั้งบริษัทกำหนดให้มีการติดตามความคืบหน้าในการแก้ไขข้อบกพร่อง
    และรายงานต่อคณะกรรมการบริษัทหรือคณะกรรมการตรวจสอบภายในระยะเวลาที่กำหนด

    []

    []

[]